钦定古今图书集成/明伦汇编/家范典/第002卷 > 北齐颜氏家训 > 《治家篇》
## 钦定古今图书集成/明伦汇编/家范典/第002卷 > 北齐颜氏家训 > 《治家篇》

夫风化者，自上而行于下者也，自先而施于后者也。
是以父不慈则子不孝，兄不友则弟不恭，夫不义则
妇不顺矣。父慈而子逆，兄友而弟傲，夫义而妇陵，则
天之凶民，乃刑戮之所摄，非训导之所移也。笞怒废
于家，则竖子之过立见；刑罚不中则民无所措手足。
治家之宽猛，亦犹国焉。孔子曰：“奢则不逊，俭则固，与”
其不逊也，宁固。又云：“虽有周公之才之美，使骄且吝，
其馀不足观也已。”然则可俭而不可吝也。俭者，省约
为礼之谓也；吝者，穷急不恤之谓也。今有奢则施，俭
则吝，如能施而不奢，俭而不吝，可矣。
生民之本，要当稼穑而食桑麻以衣。蔬果之蓄，园场
之所产，鸡豚之善，埘圈之所生。爰及栋宇器械，樵苏
脂烛，莫非种殖之物也。至能守其业者，闭门而为生
之具以足，但家无盐井耳。今北土风俗，率能躬俭节
用，以赡衣食。江南奢侈，多不逮焉。

又

世间名士，但务宽仁，至于“饮食饟馈，僮仆减损，施惠
然诺，妻子节量，狎侮宾客，侵耗乡党”，此亦为家之巨
蠹矣。

又

妇主中馈，唯事酒食衣服之礼耳，国不可使预政，家
不可使“干蛊。”如有聪明才智，识达古今，正当辅佐君
子，助其不足，必无牝鸡晨鸣，以致祸也。

江东妇女，略无交游，其婚姻之家，或十数年间未相
识者，唯以信命赠遗，致殷勤焉。邺下风俗，专以妇持
门户，争讼曲直，造请逢迎，车乘填街衢，绮罗盈府寺，
代子求官，为夫诉屈。此乃恒、代之遗风乎？南间贫素，
皆事外饰，车乘衣服，必贵齐整；家人妻子，不免饥寒。
河北人事，多由内政，绮罗金翠，不可废阙；羸马悴奴，
仅充而已。唱和之礼，或尔汝之。

河北妇人织纴组𬘓之事，黼黻锦绣罗绮之工，大优
于江东也。《太公》曰：“养女太多，一费也。”陈蕃云：“盗不过
五女之门。”女之为累，亦以深矣。然天生蒸民，先人传
体，其如之何？世人多不举女，贼行骨肉，岂当如此而
望福于天乎？吾有疏亲，家饶妓媵，诞育将及，使遣婚
竖守之。体有不安，窥窗倚户，若生女者，辄持将去。母
随号泣，莫敢救之，使人不忍闻也。

妇人之性，率宠子婿而虐儿妇。宠婿，则兄弟之怨生
焉；虐妇，则姊妹之谗行焉。然则女之行留，皆得罪于
其家者，母实为之。至有谚云：“落索阿姑餐。”此其相报
也。家之常弊，可不诫哉！

《婚姻素对》，靖侯成规。近世嫁娶，遂有“卖女纳财，买妇
输绢”，比量父祖，计校锱铢，责多还少，市井无异。或猥
婿在门，或傲妇擅室，贪荣求利，反招羞耻，可不慎欤！

又

吾家巫觋祷请，绝于言议，符书章醮，亦无祈焉。并汝
曹所见也。勿妖妄之费。